paragraph_text: Autonomna ženska kuća Zagreb – žene protiv nasilja nad ženama (skraćeno AŽKZ) nevladina je feministička organizacija s ciljem pružanja podrške i pomoći ženama koje su preživjele nasilje te osnaživanja ženske pozicije u društvu. Osnovana je 1990. godine u Zagrebu, kao prvo sklonište u istočnoj Europi za žene žrtve nasilja. Do danas funkcionira kao sklonište čiju je adresu Vlada Republike Hrvatske proglasila službenom tajnom, te pravno i psihološko savjetovalište za žene i djecu žrtve nasilja. Jedna od suosnivačica AŽKZ je feministička aktivistkinja-volonterka Neva Tölle.